Document ID: 32002R0839

Komission asetus (EY) N:o 839/2002,
annettu 21 päivänä toukokuuta 2002,
yhteisön kalastusalusrekisteristä annetun asetuksen (EY) N:o 2090/98 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/92(1), sellaisena kuin se on viimeksi muutettuna asetuksella (EY) N:o 1181/98(2), ja erityisesti sen 13 artiklan,
sekä katsoo seuraavaa:
(1) Yhteisen kalastuspolitiikan soveltamiseksi on aiheellista pitää ajantasalla yhteisön kalastuslaivaston alusten ominaisuuksia koskevaa viitetietokantaa, joka muodostaa komission asetuksessa (EY) N:o 2090/98(3) säädetyn yhteisön kalastusalusrekisterin.
(2) Jäsenvaltioiden on valvottava tämän tietokannan ylläpitämiseksi komissiolle toimitettavien tietojen laatua.
(3) Tietokantaan olisi lisättävä tiedot kalastuslisensseistä, jotka on myönnetty yhteisön järjestelmän perustamisesta kalastuslisensseihin sisällytettäviä vähimmäistietoja koskevien sääntöjen vahvistamiseksi 20 päivänä joulukuuta 1993 annetun neuvoston asetuksen (EY) N:o 3690/93(4) mukaisesti.
(4) Tietokannassa on oltava tiedot, joita edellytetään yhteisön ja kolmansien maiden kahdenvälisissä kalastussopimuksissa.
(5) Yhteisön ja Yhdistyneiden Kansakuntien elintarvike- ja maatalousjärjestön (FAO) välistä tiedonvaihtoa koskevien yhteisön kansainvälisten sitoumusten noudattamiseksi tietokantaan on lisäksi sisällytettävä täydentäviä tietoja yhteisön suorittamasta aavan meren kalastusalusten kansainvälisten suojelu- ja hoitotoimenpiteiden noudattamisen edistämisestä tehdyn sopimuksen hyväksymisestä 25 päivänä kesäkuuta 1996 tehdyn neuvoston päätöksen 96/428/EY(5) mukaisesti.
(6) Tämän vuoksi asetus (EY) N:o 2090/98 olisi muutettava.
(7) Tässä asetuksessa säädetyt toimenpiteet ovat kalastus- ja vesiviljelyalan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 2090/98 seuraavasti:
1) Lisätään 3 a artikla seuraavasti: " 3 a artikla
Liitteeseen I asetuksella EY N:o 839/2002 lisätyt tiedot on toimitettava komissiolle viimeistään 31 päivänä joulukuuta 2002 sellaisten alusten osalta, joilla on kalastuslisenssi ja joiden kokonaispituus on vähintään 15 metriä tai joiden perpendikkelien välinen pituus on vähintään 12 metriä.
Sellaisten alusten osalta, joilla on kalastuslisenssi ja joiden kokonaispituus on alle 15 metriä tai joiden perpendikkelien välinen pituus on alle 12 metriä, tiedot on toimitettava komissiolle viimeistään 31 päivänä joulukuuta 2003."
2) Korvataan 5 artikla seuraavasti: " 5 artikla
Komissio tallentaa jäsenvaltioiden tämän asetuksen nojalla toimittamat yhteisön aluksia koskevat tiedot yhteisön kalastusalusrekisterin muodostamaan tietokantaan, jos ne ovat yhteensopivia tämän asetuksen liitteiden kanssa.
Jäsenvaltioilla on pääsy sellaisiin yhteisön kalastusrekisterin tietoihin, jotka koskevat niiden omaa laivastoa."
3) Lisätään 5 a artikla seuraavasti: " 5 a artikla
Kukin alus on yksilöitävä tämän asetuksen liitteessä I määritellyllä sisäisellä numerolla.
Kyseinen numero annetaan lopullisesti, kun alus kirjataan ensimmäisen kerran kansalliseen rekisteriin. Vaikka alus siirrettäisiin toiseen jäsenvaltioon, romutettaisiin, poistettaisiin kalastuskäytöstä tai sen käyttötarkoitus muutettaisiin, kyseistä numeroa ei voi myöhemmin muuttaa eikä antaa toiselle alukselle."
4) Muutetaan liitteet I-V tämän asetuksen liitteen mukaisesti.
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 21 päivänä toukokuuta 2002.

Labels: 12
19
6